lv en en it lv en en en fr fr it lv lv en en nb et lv lv lv lv pt lv lv lv lv lv lv lv lv lv lv lv lv lv en lv lv lv lv lv lv lv lv lv fa lv fr lv en lv lv lv lv lv lv lv lv lv lv lv en lv lv lv lv lv lv lv lv lv lv en lv lv lv lv lv lv lv lv en lv lv lv lv lv lv lv lv lv it lv en lv lv en
Eksperiments ar ēdiena piegādātājiem: #6 – SIA Ļenata
Ņemot vērā, ka nebijām vēl atraduši savu ideālo ēdiena piegādātāju, izlēmām eksperimentu vēl paturpināt. Pasūtījām no SIA Ļenata (viņi nav neko dzirdējuši par internetu vai vismaz par SEO – internetā viņus atrast nevar), ko eksperimenta sākumā bija ieteikuši pāris cilvēki komentāros.
Es pasūtīju franču karbonādi ar apceptiem kartupeļiem un vistas zupu. Kolēģis to pašu, izņemot, franču karbonādes vietā – parasto vistas karbonādi. Šāds komplekts maksāja 1,75LVL. Piegāde bija bezmaksas.
Par zupu: bija garda un ļoti karsta. Vista tur tiešām bija. Buljons īsts, nevis no kubiciņa. Iepakojums dīvains – Rimčika salātu trauciņa līdzinieks. Bet galvenais jau, lai garšīgi. Ak, starp citu – maize – ķieģelītis un ļoti laba baltmaize. Otrajā dienā gan zupa bija bezgaršīga (pasūtīju pupiņu zupu)
Vēl – kad sastapu šo interesanto “dāmu”, viņa mani neapmierināta informēja, ka turpmāk viņa nekāpšot augšā, jo viņai, redz, neesot laika ar mums tik ilgi krāmēties – kavējot grafiku. Starp citu, arī otrajā reizē viņai ofisu un konkrēto ieeju atrast neizdevās. Magic!
Tātad, balstoties uz visiem iepriekšējiem gadījumiem, pieredzēm un sajūtām, varu droši teikt, ka eksperiments ir noslēdzies. Ideālo ēdiena piegādātāju neesam atraduši, bet plānojam vēlreiz pamēģināt pasūtīt no Pusdienlaiks.lv. Pie Index Cafe neatgriezīsimies, pārējos baidāmies mēģināt vēlreiz.
Bilance: daudz negatīvu emociju, pāris patīkamu pārsteigumu, viens totāls uzmetiens, viena glābējpica, daudz sanitāro normu pārkāpumu, viena absolūti tērēta piegādes dāmīte un woki toki, kas ir stabili labs.
Vairāk neko arī nerakstīšu, atvainojiet. Esmu nogurusi no tā sliktā ēdiena, pēc darba došos mājās un peldēšos kamamberā, prosciutto, rozmarīnā un ciabattās. Paldies par uzmanību.
March 27, 2012 Austra Jāvalde-Dārziņa
Eksperiments ar ēdiena piegādātājiem: #5 – Ecocatering vs. Pizza House
Nu re, ir pienākusi piektdiena. Visu rītu un arī vakardienu domājām, ka noteikti pasūtīsim no lieliskajiem Ecocatering.lv (www.ecocatering.lv), bet kaut kā nesanāca. Patiesībā, nevis “kaut kā” nesanāca, bet nesanāca visai ļoti. Ar FAIL un EPIC FAIL. Vakar man Ecocatering Twitterī uzrakstīja, ka viņi (atšķirībā no tā, kā es domāju) piegādājot ēdienu uz ofisiem.
Tā nu aizsūtīju viņiem e-pastu ar aprakstiem par to, kā mums te viss ir un kādas ir prasības, iespējas. Viņi man atbildēja ar apstiprinājumu un ēdienkarti.
Likās – baigi forši, pasūtām! Esam sajūsmā par Ecocatering.lv burgeriem, kurus sanācis nobaudīt festivālos un Kalnciema Kvartālā un vēl nopriecājāmies, ka atalgosim sevi ar patiešām labu ēdienu no lieliskas vietas. Joprojām esam pārliecināti par ēdienu, bet par vietu – vairs ne tik ļoti. No rīta zvanot uz Ecocatering.lv, manam kolēģim bija jāpiedzīvo pārsteigums, ka tomēr nekādā gadījumā viņi nevedot uz ofisiem un vispār, vedot tikai uz bērnu dārziem. Viss jau forši, bet come on, džeki, varējāt taču vakar pateikt, nevis ļaut mums domāt, ka varēsim pasūtīt.
Līdz ar to, ka, protams, bijām nokavējuši visus pārējos piedāvājumus, kuri jāpasūta līdz desmitiem rītā, šodiena nerādījās diezko gaišās krāsas. Kolēģi izbadējušies, dusmīgi un vispār – neforši. Sapratām, ka nu, vienalga – pasūtīsim kaut vai picu. Whatever, galvenais, lai ātri atved. Bijām dzirdējuši stāstus par Pizza House (www.pizzahouse.lv) Twitterī (kur gan lielākoties izskanēja jautājumi par to, kā, pie velna, viņi ir spējuši atļauties (really!) nokopēt Pizza Hut logo un uztaisīt citu nosaukumu), tāpēc izdomājām pamēģināt. Nu, re – izrādās, ka arī slikta slava ir slava.
Ieejot viņu mājas lapā secinājām, ka viņiem ir akcija: pērc jebkuru picu, saņem divas kolas bundžiņas un nemaksā par piegādi. Paņēmām to un Chicken BBQ picu (mājas lapā saucas American Chicken). Maksāja tāds komplekts apaļus 9,99 LVL. Pa telefonu laipnā dāma man teica, ka stundas laikā noteikti būšot. Gaidījām pusotru stundu. Bet sagaidījām.
Pica bija ļoti garšīga. Bet, atklāti sakot, šādā izsalkumā es būtu ēdusi arī avīzes ar majonēzi, tāpēc nedomāju, ka biju visai objektīva. Arī kolēģiem garšoja. Cālis bija “girosīgais” un BBQ mērce bija ļoti forša. Picas maize nebija par biezu, bet, godīgi sakot, arī uz tās esošais nebija diezko “biezs” un bagātīgs. Nebija salvešu, kas tik “mitrai” picai ir noziegums. Pica nebija kārtīgi sagriezta, tāpēc to nācās darīt pašiem. Kola bija lieliska un auksta. Nebija nažu, dakšu un čopstiku!!! (uzsveru – tas BIJA JOKS).
Tā izskatījās picas kaste. Jei bogu, nepaspējām nobildēt pašu picu. Pārāk ļoti gribējās ēst un nekādu iPhone vilkšana ārā nevienam nebija prātā.
Un – paldies par smaidiņu, ja!
Tuvāko dienu laikā gaidiet apkopojumu par visiem mūsu eksperimenta “upuriem” (lai gan bieži vien šķita, ka upuri esam mēs, nevis viņi).
March 23, 2012 Austra Jāvalde-Dārziņa
Eksperiments ar ēdiena piegādātājiem: #4 – Wokitoki.lv
Ceturtā diena! Kā redzi, vēl neesam gājuši bojā no saindēšanās vai pārlieku liela prieka par fantastisko pārtiku. Man vienā brīdī bija doma turpināt šo eksperimentu vēl kādu dienu nākamnedēļ, bet skatīsimies – vienā brīdī jau tomēr pietrūks spēka/vēlmes katru dienu rakstīt par šito. Bet pie lietas.
Šodien pasūtījām no WokiToki.lv (www.wokitoki.lv). Es uz šiem nūdeļ-asa-cuka-menca-menca ēdieniem skatos ar zināmu rezervētību, jo lielākoties īpaši negaršo. Tomēr šoreiz kaut kā, nu. Bija forši!
Pasūtīju cāli saldskābajā mērcē ar ceptām nūdelēm. Un veģetāros springrolls.
Par “pamatēdienu”: Atklāti sakot, es neko daudz nevaru kritizēt, jo šī virtuve nav mana stiprā puse. Jāpasūta kaut kad būs no itāļu virtuves – varēšu rakstīt palagus. Ja tomēr kas jāsaka: kolēģis (kas vairāk saprot no šī visa) teica, ka nūdeles neesot likušās ceptas. Garšoja labi, bija ļooooti silts (principā, galīgi karsts) un man patika. Daudzums: sākumā apēdu pusi (vairāk nevarēju), tikko otru pusi, jau aukstu. Bet tik un tā garšīgi.
Par springrolls: Fun fact – es nekad vēl nebiju ēdusi springrolls. Un šobrīd reāli nesaprotu, kāpēc. Gardi!
Rezumē: šito katru dienu neēdīsi, bet ik pa laikam ēdot – ļoti, ļoti labi. Iesaku. Gribēju izmest joku par to, ka nebija dakšu, nažu un karošu, bet sapratu, ka nebūs smieklīgi.
Rīt plānojam atalgot savas garšas kārpiņas ar lielisku ēdienu no Ecocatering (www.ecocatering.lv). Tā, ka rīt, visticamāk, būs prieka pilns ieraksts.
March 22, 2012 Austra Jāvalde-Dārziņa
Eksperiments ar ēdiena piegādātājiem: #3 – CanCan.lv
Diena trešā. Pasūtījām no CanCan.lv (www.cancan.lv). Ar viņu pusdienu piedāvājumu var iepazīties viņu mājas lapā. Katru dienu ir divi varianti – viens par 2,59 LVL, otrs par 1,99 LVL. Pasūtījām to, kas maksāja 1,99 LVL, jo nudien – izskatījās foršāks.
Tātad, mums visiem atveda dienas zupu (pupiņu zupa, wohoo!) (ar maizi), cūkgaļas kotleti ar sieru, vārītus kartupeļus un marinētu kāpostu salātus.
Par zupu: Šķidra (maz biezumu un tā), bet SILTA, pat karsta. Šis piegādātājs māk ēdienu atvest ēdamā temperatūrā, par ko tiešām prieks. Normāla vieglā pupiņu zupa. Ar krējumu. Un zaļumiem. Pieklājīgi un vispār, diezgan garšīgi. Un maizīte arī bija forša (ne ķieģelītis!) (lai gan, man garšo ķieģelītis) (kolēģiem gan ne).
Par pamatēdienu: Kolēģu domas dalījās par to, vai cūkgaļas kotlete (kas gan vairāk izskatījās pēc karbonādes, bet nu labi) ir: a) garšīga; b) oriģināla (vai interesanta); c) ar pārāk daudz kečupa (kas izskatās aizdomīgi). Man garšoja un visnotaļ kusa mutē. Sieriņš bija foršs un gaļiņa garšīga. Kartupeļi bija mazliet par maz izvārīti, bet uz to varētu pievērt acis – nebija pārvārīti un izjukuši. Absolūtā sajūsma no manas puses bija par salātu daudzumu – kaudze! Un kāpostu salāti, kā jau kāpostu salāti – forši. Vienīgais ieteikums: lūdzu, CanCan cilvēki, pierakstiet klāt ēdienkartē, ka salātos ir arī sīpoli un (laikam) āboli. Ir cilvēki, kam negaršo sīpoli. Mana māsa, piemēram, būtu reaģējusi ļoti sāpīgi.
Piebilde par ēdamrīkiem: tika atvesti gan naži, gan karotes, gan dakšas. Ak, mazie dzīves prieciņi.
Kopējais iespaids: pieklājīgi, garšīgi un par 1,99 LVL pat diezgan kruti.
March 21, 2012 Austra Jāvalde-Dārziņa
Eksperiments ar ēdiena piegādātājiem: #2 – Pusdienlaiks.lv
Vakar pasūtījām no Pusdienlaiks.lv (www.pusdienlaiks.lv). Pusdienu piedāvājums bija nedaudz dārgāks (maksāja 2,50 LVL) + bez zupas, bet ar diezgan palielu ēdiena apjomu un bezmaksas maizi (kas nebija ķieģelītis!). Par cenu – bija arī lētāki varianti – izvēlējos šo dēļ šašlika.
Par pamatēdienu, tātad: Porcija izskatījās tiešām apjomīga. Bija pat ar kaudzi. Pat salāti bija pietiekošā daudzumā. Diemžēl arī šim piegādātājam kaut kā neizdevās mums ēdienu piegādāt siltu – saņēmām to diezgan aukstu. Tomēr šīs pusdienas bija pat salīdzinoši garšīgas. Garšas kompozīcija bija pavisam ok, vienīgi gaļa bija nedaudz sīksta + pavārs laikam neko nav dzirdējis par bambusu kociņu mērcēšanu – gaļu dabūt nost no kociņiem bija diezgan liels izaicinājums. Pārsteidzoši, bet arī šis piegādātājs neuzskata nazi par nepieciešamu ēšanas darbarīku.
Kopvērtējums: labāk, kā pirmdien! Šo tiešām varēja ieēst un pat apēst!
Kā tas izskatījās? Tā:
March 21, 2012 Austra Jāvalde-Dārziņa
Eksperiments ar ēdiena piegādātājiem: #1 – Pusdienot.lv
Šorīt, atnākot uz darbu mūs visus sagaidīja interesants pārsteigums no Index Cafe – puiki pacēluši cenas pusdienām, ko pasūtījām no viņiem uz ofisu. Ņemot vērā, ka jau ilgi “spļaudamies” par viņu piegādāto ēdienu (mazas porcijas, vidēji garšīgi, padārgi – ne visai labs price-performance), šis bija pēdējais piliens un izlēmām no viņiem vairs ēdienu nepasūtīt. Saprotot to, ka mēs neesam visai zinoši “uz ofisu piegādātājos”, nolēmām taisīt eksperimentu – katru dienu šonedēļ pasūtīt ēdienu no cita piegādes “kantora”.
Kā pirmo izvēlējāmies Pusdienot.lv (www.pusdienot.lv). Ieejot viņu mājas lapā, sapratām, ka nu – baigi forši! Ir iespēja izvēlēties pašam savu komplektu (nevis kā ar Index, kur tiek piedāvātas ierobežotas izvēles iespējas)! Ir divas versijas – vai nu maksāt 1,50 LVL par (laikam) mazo komplektu, vai 2,10 LVL par (laikam) lielo un labāko (Mājas lapā kā vienīgā atšķirība norādīts krējums zupai klāt. Baigi dārgais krējums, zin) (Labojums: pamatēdieni arī atšķiras).
Es pasūtīju zupu ar sautētu gaļu + kartupeļus ar sīpolu mērci, cūkgaļas gulašu un korejiešu salātiem.
Par zupu: Aizmirsu nofotogrāfēt, bet izskatījās līdzīgi, kā slimnīcās atrodamie ēdieni. Šeit, savukārt, vienīgā atšķirība, ka pasūtījums netika atvests uz tās dzelzs paplātes un zupa nebija alumīnija bļodā. Garšoja eļļaini un galēji drausmīgi.
Par pamatēdienu: Neko tik drausmīgu es savā dzīvē ēdusi nebiju. Kartupeļi ūdeņaini, gulašs pabriesmīgs, un mērce… Ak Dievs, es pat nevaru atrast salīdzinājumu tam, pēc kā tā garšoja. Kaut kas starp bezgaršīgumu (ar miltu piedevu) un dzīvām šausmām. Ja būtu jāatrod šai mērcei pielietojums, es ieteiktu tapešu līmēšanu. Korejiešu salāti (nu, tie burkānu) bija ok, bet let’s face it – ko var sačakarēt tādos salātos?
Kopvērtējums: Atvainojos, es pat nelikšu balles/acis. Mīnusos, draugi, mīnusos.
Sasodīts, es zinu, kā garšo labs ēdiens. Un šis bija absurdi slikti.
March 19, 2012 Austra Jāvalde-Dārziņa
Proudly powered by WordPress | Theme: Isola by WordPress.com.